Shtohet tensioni izraelito-palestinez
Udhëheqësi i Hamasit premton se kryengritja do t’i japë fund pushtimit izraelit
Nuk ka shenja për paqe ndërmjet izraelitëve dhe palestinezëve, madje dhuna në rajon po shtohet. Udhëheqësi i Hamasit në Gazë u zotua dje se palestinezët do ta vazhdojnë kryengritjen derisa të arrijnë objektivat e tyre. Situata ndërlikohet më tej për shkak të armiqësisë ndërmjet kolonëve fetarë hebrenj dhe shtetit laik izraelit. Duke u folur mbështetësve në Gazë, Ismail Haniyeh, një ndër udhëheqësit kryesorë të Hamasit, tha se palestinezët do të luftojnë “derisa të çlirojnë tokën”. Në ditën e Vitit të Ri, palestinezët qëlluan me disa raketa brenda Izraelit jugor, dhe ushtria u kundërpërgjigj me goditje ajrore. Izraeli njoftoi se arrestoi gjashtë anëtarë të Hamasit që po planifikonin marrjen peng dhe vrasjen e një shtetasi izraelit. Forcat e sigurisë vranë dje tre palestinezë pranë kolonisë izraelite në Betlehemin jugor, ndërsa të krishterët ortodoksë po festonin Krishtlindjen në qytetin e lindjes së Krishtit. Një tjetër palestinez u vra pranë Hebronit pasi u përpoq të godiste me thikë një ushtar izraelit. Për shkak të sulmeve të shpeshta me thika, Izraeli po prodhon jelekë të posaçëm mbrojtës. Krahas luftës me palestinezët, shtetit të Izraelit i duhet të përballet edhe me hebrenjtë ultra-ortodoksë. Të dielën, një 21-vjeçar izraelit u akuzua për sulmin në korrik 2015 ndaj një shtëpie në Duma të Bregut Perëndimor, ku u vra një çift palestinez dhe foshnja e tyre. Sulmuesi ishte anëtar i një grupi të rinjsh ultra-ortodoksë. Forcat izraelite të sigurisë thonë se ky grup është i vogël dhe nuk ka mbështetjen e qeverisë apo të publikut. Edhe autoritetet palestineze thonë se kanë vështirësi të frenojnë të rinjtë e tyre, të cilët e shikojnë shpresën vetëm tek lufta.